የሳዑዲ አረቢያ መንግስት የምህረት አዋጁን በድጋሚ ለአንድ ወር አራዘመ
የሳዑዲ አረቢያ መንግስት ኢትዮጵያ ባቀረበችው ጥያቄ መሰረት የምህረት አዋጁን በድጋሚ ለአንድ ወር አራዝሟል።የሳዑዲ ዓረቢያ መንግስት የመኖሪያ እና የስራ ፈቃድ የሌላቸው የሌሎች ሀገራት ዜጎች በ90 ቀናት ውስጥ ሀገሪቱን ለቀው እንዲወጡ ያስቀመጠው የምህረት አዋጅ ሰኔ 20 ቀን 2009 ዓ.ም መጠናቀቁ ይታወሳል።ይህንን ተከትሎም የሀገሪቱ መንግስት የምህረት አዋጁን ለአንድ ወር አራዝሞ የነበረ ቢሆንም የመኖሪያ እና የስራ ፈቃድ የሌላቸው ዜጎች ሙሉ በሙሉ ከሀገሪቱ መውጣት አልቻሉም ነበር።ለአንድ ወር የተሰጠው የምህረት አዋጅም ባሳለፍነው ሰኞ ሀምሌ 17 2009 መጠናቀቁ ይታወሳል።የኢትዮጵያ መንግስት ዜጎችን ከሀገሪቱ ሙሉ በሙሉ ለማስወጣት እንዲቻል ለሳዑዲ አረቢያ ባቀረበው የተጨማሪ ጊዜ ጥያቄ መሰረትም የሀገሪቱ መንግስት የምህረት አዋጁን በድጋሚ ለአንድ ወር ማራዘሙን አስታውቋል።ለአንድ ወር ተጨማሪ የተሰጠው የምህረት አዋጅም ከሳለፍነው ሰኞ ሀምሌ 17 ቀን 2009 ዓ.ም ጀምሮ ተግባራዊ መደረጉን ከውጭ ጉዳይ ሚኒስቴር ቃል አቀባይ ጽህፈት ቤት አስታውቋል።ዜጎች ይህን እድል ተጠቅመው ራሳቸውን ከህግ ተጠያቂነት እና እንግልት ለማዳን ሪያድ፣ጂዳ፣ እና ሌሎች አገልግሎቱን በሚሰጥባቸው ጣቢያዎች በመገኘት የጉዞ ሰነድ በመውሰድ ወደ አገራቸው እንዲመለሱ የውጭ ጉዳይ ሚኒስቴር አሳስቧል።አሁን የተራዘመው የእፎታ ጊዜ እስከ ነሃሴ 18 ቀን 2009 ዓ.ም እንደሚቆይ ነው የተገለጸው።በሳዑዲ ዓረቢያ የኢትዮጵያ ኤምባሲ ባለሙሉ ስልጣን አምባሳደር አሚን አብዱልቃድር የምህረት አዋጅ  የሚመለከታቸውን ኢትዮጵያውያን የማስመለሱ ጥረት መቀጠሉን ገልጸዋል። እስካሁን በተደረጉ ጥረቶችም ከ130 ሺህ በላይ ዜጎች የጉዞ ሰነድ ወስደዋል ያሉት አምባሳደሩ፤ ከ65 ሺህ በላይ ዜጎች ወደ ሀገራቸው መመለሳቸውንም ገልጸዋል።መንግስትም ወደ ሃገራቸው ያልተመለሱ ዜጎችን ወደ ሃገራቸው ለመመለስ እስከመጨረሻው ጥረት እንደሚያደርግ አንስተዋል-(ኤፍ.ቢ.ሲ)።